1. Úvod

V súvislosti s vystúpením Spojeného kráľovstva z Únie vybralo zvyšných 27 členských štátov pri príležitosti zasadnutia Rady pre všeobecné záležitosti 20. novembra 2017 ako nové sídlo Európskeho orgánu pre bankovníctvo (EBA) Paríž, Francúzsko .

Umiestnenie sídla EBA je stanovené v článku 7 nariadenia o zriadení EBA („nariadenie o EBA“), ktoré sa preto muselo vzhľadom na presun sídla z Londýna do Paríža zmeniť . Popri zmene umiestnenia sídla sa zmenou nariadenia o EBA zaviedli aj určité nové požiadavky týkajúce sa umiestnenia sídla, ako aj povinnosť Komisie uverejniť do 30. marca 2019 a potom každých 12 mesiacov správu o tom, ako Európsky orgán pre bankovníctvo plní tieto požiadavky.

Podľa článku 7 nariadenia o EBA: „Umiestnenie sídla orgánu pre bankovníctvo nemá vplyv na výkon jeho úloh a právomocí, na organizáciu jeho riadiacej štruktúry, prevádzku jeho hlavnej organizácie alebo na hlavné financovanie jeho činností, pričom v prípade potreby umožňuje spoločné využívanie s agentúrami Únie administratívnych podporných služieb a služieb správy zariadení, ktoré nesúvisia s hlavnými činnosťami orgánu pre bankovníctvo.“

Orgán EBA poskytol potrebné informácie na splnenie týchto požiadaviek v oblasti podávania správ. Prvé tri správy boli uverejnené v rokoch 2019, 2020 a 2021. Toto je štvrtá správa na základe tejto povinnosti v oblasti podávania správ.

2. Dohoda o sídle EBA

Dohoda o sídle s francúzskou vládou bola podpísaná v Paríži 6. marca 2019. V súlade s článkom 25 tejto dohody EBA 4. marca 2019 ukončil vnútorné postupy potrebné na to, aby nadobudla platnosť, a v júni 2021 potvrdil ich dokončenie francúzskemu ministerstvu zahraničných vecí. Orgán EBA čaká na potvrdenie ukončenia postupov požadovaných podľa francúzskeho práva na to, aby dohoda o sídle vstúpila do platnosti: národné zhromaždenie (Assemblée nationale) dohodu o sídle prijalo 17. februára 2022 a očakáva jej schválenie v senáte, po ktorom bude nasledovať uverejnenie v Úradnom vestníku.

Okrem toho, že dohoda o sídle odzrkadľuje požiadavky Protokolu č. 7 o výsadách a imunitách Európskej únie , takisto oprávňuje zamestnancov EBA na osobitné povolenie na pobyt FI (Fonctionnaire International), ktoré potvrdzuje ich postavenie medzinárodných úradníkov vo Francúzsku (uplatňuje sa aj na rodinných príslušníkov). Orgán EBA takisto spolupracuje s úradom protokolu ministerstva pre Európu a zahraničné veci a colnými orgánmi na zabezpečení hladkého priebehu v súvislosti s príchodom zamestnancov a ich rodín do Francúzska, poskytnutím osobitných povolení na pobyt a uplatnením daňových výhod na EBA. Stav v apríli 2022 bol taký, že osobitné povolenia na pobyt dostalo 223 zamestnancov a rodinných príslušníkov, jedna dodatočná žiadosť sa spracúva a 24 osobitných povolení na pobyt bolo vrátených z dôvodu skončenia pracovného pomeru.

Podľa článku 9 dohody o sídle sú oficiálne výdavky EBA oslobodené od DPH, ak je fakturovaná suma bez DPH vyššia ako 150 EUR. V praxi orgán EBA platí DPH z nákupov vo Francúzsku a z nákupov, na ktoré sa vzťahuje zjednodušený režim jednotného kontaktného miesta (MOSS) pre DPH, a žiada francúzsku vládu o vrátenie tejto DPH. Stav v apríli 2022 bol taký, že EBA požiadal o vrátenie 2 522 883 EUR, pričom celá táto suma bola preplatená.

V súlade s článkom 19 dohody o sídle francúzska vláda otvorila v septembri 2019 v Courbevoie Európsku školu Paris-La Défense. Škola ponúka komplexný učebný plán od materskej školy až po európsku maturitnú skúšku pre deti zamestnancov orgánov EÚ so sídlom v parížskom regióne, ako aj pre žiakov s medzinárodným pôvodom. Najvyššia rada Európskych škôl jednomyseľne udelila akreditáciu všetkým školským ročníkom. Poskytuje prístup k európskej maturitnej skúške; prví maturanti zložia skúšky v júni 2022. Anglická jazyková sekcia zahŕňa všetky stupne od materskej školy až po posledný ročník strednej školy. Francúzska jazyková sekcia poskytuje kompletnú výučbu od materskej školy po základnú školu, pričom prvý ročník strednej školy sa otvorí v septembri 2022. V školskom roku 2021 – 2022 bolo do školy zapísaných 25 detí zamestnancov EBA.

3. Riadenie EBA, jeho činnosti a plnenie úloh

Premiestnenie sídla EBA nemalo vplyv na úlohy a právomoci tohto orgánu, ani na organizáciu jeho riadiacej štruktúry, prevádzku jeho hlavnej organizácie a jeho hlavné financovanie. Orgán EBA začal plne fungovať v nových kanceláriách v Paríži od začiatku júna 2019.

Premiestnenie sídla EBA do Paríža nemalo žiadny vplyv na hlavné financovanie jeho činností zo strany EÚ a príslušných vnútroštátnych orgánov. Okrem tohto financovania francúzska vláda poskytuje 8,5 milióna EUR na pokrytie nákladov na kancelárie v Paríži. Tieto finančné prostriedky sú rozdelené na 1,5 milióna EUR na náklady na zriadenie, pričom tieto prostriedky už boli prijaté a vynaložené, a 7,0 milióna EUR na priebežné náklady na prenájom, ktoré majú byť vyplatené počas deviatich rokov prenájmu, aby sa zmiernil ich vplyv na rozpočet. Orgán EBA k dnešnému dňu fakturoval a prijal v rámci tejto dohody 5 650 000 EUR.

Využívanie administratívnych podporných služieb spoločne s inými agentúrami Únie

Orgán EBA aktívne spolupracuje s orgánom ESMA v administratívnych záležitostiach, pričom medzi rovnocennými administratívnymi útvarmi týchto dvoch agentúr sa konajú pravidelné stretnutia.

Orgán EBA podpísal s orgánom ESMA dohodu o úrovni poskytovaných služieb na účely poskytovania účtovníckych služieb a od júla 2021 poskytuje tieto služby orgánu ESMA. Účtovník a asistent pre účtovníctvo orgánu EBA poskytujú služby obom agentúram, čo umožňuje efektívnejšie využívať zdroje. Správna rada orgánu ESMA vymenovala účtovníka EBA za účtovníka orgánu ESMA s účinnosťou od 1. júla 2021.

Orgán EBA úzko spolupracuje s ďalšími agentúrami EÚ, ktoré majú sídlo vo Francúzsku, pokiaľ ide o ich postupy verejného obstarávania, a najmä s orgánom ESMA. V nasledujúcej tabuľke sú zhrnuté činnosti v tejto oblasti.

Vedúca agentúra Zúčastnené agentúry Postup Stav EBA ESMA + 9 ďalších agentúr poradenstvo v oblasti ochrany údajov rámcová dohoda podpísaná v roku 2021 EBA ESMA, EUISS, EUSPA lekárske služby rámcová dohoda podpísaná v roku 2021 EBA ESMA, EIOPA spravované sieťové služby podpísanie plánované v júni 2022 EBA ESMA poradenské a recepčné služby v oblasti správy zariadení podpísanie plánované v roku 2023 EBA ESMA upratovacie služby podpísanie plánované v roku 2023 EBA ESMA cateringové služby podpísanie plánované v roku 2023 EBA ESMA externý audit ročnej účtovnej závierky podpísanie plánované v septembri 2022 ESMA EBA, EIOPA vývoj, údržba a podpora aplikácií podpísanie plánované v 4. štvrťroku 2022 ESMA EBA, EIOPA poradenstvo v oblasti IKT podpísané v apríli 2022 ESMA EBA, EIOPA odborná príprava zameraná na rozvoj odborných zručností podpísanie plánované v 3. štvrťroku 2022

Orgány EBA a ESMA sú takisto súčasťou siete úradníkov zodpovedných za verejné obstarávanie pre medzinárodné organizácie so sídlom v Paríži.